KFC-‘aanranding’: Drie borgtog geweier‘n Skermskoot uit die video. Die polisie het Sondag bevestig drie van die vier mans wat in hegtenis geneem is in verband met die beweerde aanranding van ŉ egpaar by ŉ KFC-restaurant in Pretoria is deur die Pretoria-landdroshof borgtog geweier. Kapt. Kay Makhubela, woordvoerder van die polisie, het die mans as M Harding (23), O Muller (20), RJ Nel (39) en DJ van Rooyen (21) geïdentifiseer. Makhubela het gesê al vier het Vrydag in die hof verskyn op aanklagte van aanranding en die rig van ŉ vuurwapen. Drie van die mans is egter borgtog geweier, terwyl die vierde wel op borgtog vrygelaat is. Volgens Makhubela het van die beskuldigdes valse adresse aan die polisie verskaf en is dit een van die redes hoekom hul borgtog geweier is. “Die ander drie verdagtes sal hierdie komende Vrydag om borgtog aansoek doen,” het hy gesê. Makhubela het bevestig dat van die beskuldigdes nog aanklagte van aanranding teen hulle hangend het. Hy het gesê die polisie is steeds op soek na nog twee verdagtes wat na bewering by die voorval betrokke was. Maroela Media het vroeër berig ŉ video van die voorval, wat by ŉ KFC-restaurant in Montana plaasgevind het, is die afgelope week wyd op sosiale media versprei. Die beeldmateriaal toon hoe ŉ groep van ses mans na bewering vir Jacob Sono en sy vrou aanval nadat die egpaar die mans gevra het om vorentoe te beweeg in die deurrybaan by die KFC-restaurant. Die voorval is wyd veroordeel en deur verskeie individue en groepe as ŉ rasse-aanval bestempel. KFC het intussen ook die voorval veroordeel en gesê die restaurantgroep is gekant teen geweld van enige aard en “die beeldmateriaal is onverskoonbaar”. “Dankie aan Fikile Mbalula [minister van polisie] en sy SAPD-span vir hul vinnige optrede in die verband,” het KFC Sondag op hul amptelike Twitter-blad gesê.